1. ปัจจัยความเสี่ยง

1.1 ความเสี่ยงด้านการประกอบธุรกิจ

1.1.1 ความเสี่ยงเกี่ยวกับบุคลากร

บริษัทหลักทรัพย์ฯ มีความเสี่ยงจากการพึ่งพิงบุคลากรทางด้านการตลาด บริษัทและบริษัทย่อย
ได้ตระหนักถึงความเสี่ยงนี้และยึดหลักว่าบุคลากรของบริษัทหลักทรัพย์ฯ เป็นทรัพยากรที่มีค่า
ดังนั้นบริษัท จึงมีนโยบายที่จะสนับสนุนให้มีการพัฒนาบุคลากรอย่างต่อเนื่อง
และปลูกฝังวัฒนธรรมให้พนักงานมีความผูกพันกับองค์กร
รวมทั้งจัดให้มีสวัสดิการและผลตอบแทนให้เทียบเท่ากับอุตสาหกรรมเพื่อเป็นขวัญและกำลังใจให้แก่พนักงาน
นอกจากนี้ในส่วนของลูกค้ารายใหญ่ 10 รายแรก ในปี 2551 (ไม่รวมมูลค่าการซื้อขายของบริษัท)
มีมูลค่าการซื้อขายคิดเป็นร้อยละ 28.31 ของมูลค่าซื้อขายรวมของบริษัทหลักทรัพย์ฯ
จะกระจายอยู่ภายใต้การดูแลของเจ้าหน้าที่การตลาดจำนวน 10 คน จาก 6 ทีม
เพื่อมิให้ปริมาณการซื้อขายได้กระจุกตัวอยู่กับเจ้าหน้าที่คนใดคนหนึ่งหรือทีมใดทีมหนี่ง

1.1.2 ความเสี่ยงด้านความผันผวนของตลาดหลักทรัพย์และภาวะเศรษฐกิจโดยรวม

บริษัทมีรายได้หลักมาจากการลงทุนในธุรกิจหลักทรัพย์ และการเป็นนายหน้าซื้อขายหลักทรัพย์
โดยผ่านทางบริษัทหลักทรัพย์ฯ ซึ่งปกติจะมีจะมีสัดส่วนระหว่างร้อยละ 65-85 ของรายได้รวม
อย่างไรก็ตามสำหรับปีสิ้นสุด วันที่ 31 ธันวาคม 2551
บริษัทมีสัดส่วนรายได้จากค่านายหน้าซื้อขายหลักทรัพย์ประมาณร้อยละ 98.4 ของรายได้รวม
มากขึ้นเมื่อเทียบกับร้อยละ 67.9 ในปี 2550 โดยในปี 2551
ตลาดหลักทรัพย์เกิดความผันผวนเนื่องมาจากภาวะทางการเมืองและเหตุการณ์ความวุ่นวายต่าง ๆ
รวมถึงภาวะเศรษฐกิจตกต่ำทั่วโลก
ส่งผลให้กำไรจากการซื้อขายหลักทรัพย์ลดลงและปริมาณการซื้อขายหลักทรัพย์เฉลี่ยต่อวันของบริษัทหลักทรัพย์ลดลงจาก
471.9 ล้านบาทในปี 2550 เหลือ 452.5 ล้านบาทในปี 2551
ซึ่งส่งผลโดยตรงต่อรายได้จากค่าธรรมเนียมการซื้อขายหลักทรัพย์ของบริษัทหลักทรัพย์ฯ
อย่างไรก็ตามบริษัทหลักทรัพย์ฯ ได้พยายามลดความเสี่ยงดังกล่าวบางส่วน
โดยการขยายแหล่งรายได้ใหม่ให้มากขึ้น อันได้แก่
ค่าธรรมเนียมและบริการจากธุรกิจตราสารอนุพันธ์ทั้งด้าน SET 50 Futures และ Options และ
Single Stocks Futures การเพิ่มค่าธรรมเนียมจากการรับบริหารกองทุนส่วนบุคคล,
ค่าธรรมเนียมจากธุรกรรมซื้อขายตราสารหนี้กับลูกค้า เป็นต้น
นอกจากนี้บริษัทยังได้กระจายความเสี่ยงด้วยการลงทุนในธุรกิจอื่น เช่น ธุรกิจที่ปรึกษาทางการเงิน
และธุรกิจเพื่อการลงทุนในธุรกิจที่อยู่นอกตลาดหลักทรัพย์

1.1.3 ความเสี่ยงด้านการแข่งขันในธุรกิจหลักทรัพย์

เนื่องจากรายได้ส่วนใหญ่ของบริษัทมาจากรายได้จากธุรกิจหลักทรัพย์ของบริษัทย่อย
ซึ่งค่าธรรมเนียมนายหน้าการซื้อขายหลักทรัพย์ขึ้นอยู่กับภาวะตลาดและความเชื่อมั่นของนักลงทุน
แม้ว่าจะมีการออกข้อบังคับตลาดหลักทรัพย์แห่งประเทศไทย
เรื่องหลักเกณฑ์และวิธีการเรียกค่าธรรมเนียมในการเป็นนายหน้าหรือตัวแทนซื้อหรือขายหลักทรัพย์จดทะเบียนและการกำกับดูแลกิจการที่ดีของสมาชิก
ฉบับที่ 2 พ.ศ. 2549 ที่ประกาศใช้ค่าธรรมเนียมซื้อขายหลักทรัพย์ทั่วไป ในอัตราไม่น้อยกว่าร้อยละ
0.25 เป็นเวลา 3 ปี
และสำหรับการซื้อขายหลักทรัพย์ผ่านระบบอินเตอร์เน็ตให้คิดค่าธรรมเนียมในอัตราไม่น้อยกว่าร้อยละ
60 ของอัตราค่าธรรมเนียมการซื้อขายทั่วไป ส่งผลให้เกิดความชัดเจนในการกำหนดราคา
แต่เนื่องจากในปีพ.ศ.2555 เป็นต้นไป ให้คิดค่าธรรมเนียมแบบต่อรองได้โดยเสรี บริษัทหลักทรัพย์ฯ
ได้ตระหนักถึงผลกระทบจากเหตุการณ์ดังกล่าวที่คาดว่าเกิดขึ้นในอนาคต
จึงได้มีการเตรียมการพัฒนาทั้งทางด้านบุคลากร การให้บริการ และเทคโนโลยีสารสนเทศ
โดยบริษัทหลักทรัพย์ฯ
ได้ขยายการทำธุรกรรมทางด้านการเป็นตัวแทนสนับสนุนการขายและรับซื้อคืนหน่วยลงทุน
การประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้า
รวมถึงการให้บริการบริหารกองทุนส่วนบุคคล และมีแผนงานที่จะทำธุรกิจใหม่ ๆ เพิ่มเติมได้แก่
ธุรกิจซื้อขายตราสารอนุพันธ์ประเภทฟิวเจอร์สที่อ้างอิงกับทองคำ (Gold Futures)
ทั้งนี้เพื่อกระจายประเภทธุรกิจและที่มาของรายได้ และในส่วนของบุคลากร
ทางบริษัทและบริษัทย่อยได้เล็งเห็นถึงความสำคัญของทรัพยากรบุคคลที่สามารถเพิ่มศักยภาพในการแข่งขันของบริษัทได้
จึงได้จัดให้มีการฝึกอบรม พัฒนาทักษะการทำงานเพื่อให้รองรับธุรกรรมใหม่ๆ
และเพิ่มคุณภาพการบริการแก่ลูกค้า
รวมถึงการให้บริการในส่วนของงานวิจัยและบทวิเคราะห์หลักทรัพย์ที่มีคุณภาพ
เพื่อเป็นข้อมูลประกอบการลงทุนแก่ลูกค้าของบริษัทหลักทรัพย์ฯ

นอกจากนี้ยังได้มีการพัฒนาระบบคอมพิวเตอร์ที่ใช้ในการติดต่อซื้อขายหลักทรัพย์ให้มีประสิทธิภาพ
และพัฒนาระบบซื้อขายหลักทรัพย์ผ่านทางเครือข่ายอินเตอร์เน็ต รวมทั้งการปรับปรุง Website
ภายใต้ชื่อ http://www.globlex.co.th
เพื่อให้การติดต่อเผยแพร่ข้อมูลกับทางลูกค้าเป็นไปอย่างมีประสิทธิภาพยิ่งขึ้น

1.1.4 ความเสี่ยงจากการผิดนัดชำระเงินของลูกค้า

สภาวะตลาดหลักทรัพย์ในปีที่ผ่านมาได้รับผลกระทบจากความผันผวนของเศรษฐกิจโลกและเศรษฐกิจภายในประเทศ
และส่งผลทำให้ราคาหลักทรัพย์ลดลงอย่างต่อเนื่อง และในบางช่วงเวลา
บริษัทอาจได้รับผลกระทบจากความเสี่ยงจากการผิดนัดชำระเงินของลูกค้าในธุรกิจหลักทรัพย์
เนื่องจากฐานลูกค้าของบริษัทหลักทรัพย์ส่วนใหญ่เป็นลูกค้ารายย่อย
ทำให้ความสามารถในการชำระราคาอาจลดลง อย่างไรก็ตาม
บริษัทยังคงป้องกันความเสี่ยงอย่างเข้มงวดโดยเฉพาะการพิจารณาคัดเลือกลูกค้าและการพิจารณาวงเงินซื้อขายหลักทรัพย์ที่สอดคล้องกับฐานะการเงินและความสามารถในการชำระเงิน
รวมถึงประวัติการติดต่อและชำระราคาในช่วงที่ผ่านมา โดยตรวจสอบสถานะ
การซื้อขายของลูกค้าในแต่ละวัน

อย่างไรก็ตาม ณ วันที่ 31 ธันวาคม 2551 บริษัทหลักทรัพย์ฯ มีลูกหนี้ซึ่งจัดชั้นสงสัยจะสูญจำนวน 2
ราย จำนวน 64.58 ล้านบาท ซึ่งเป็นลูกหนี้เงินให้กู้ยืมเพื่อซื้อหลักทรัพย์ในระบบเครดิตบาลานซ์
เนื่องจากหลักทรัพย์ที่เป็นประกันมีมูลค่าราคาตลาดลดลงอย่างรุนแรง
ทั้งนี้บริษัทได้ดำเนินการบังคับขายหลักทรัพย์ที่เป็นประกันทั้งหมดและอยู่ระหว่างการดำเนินการฟ้องร้องทางกฎหมาย

1.1.5 ความเสี่ยงจากการจัดจำหน่าย

จากสภาวะตลาดหลักทรัพย์ในปีที่ผ่านมาซึ่งมีปัจจัยความเสี่ยงที่เพิ่มขึ้น ทำให้บริษัทต่างๆ
มีแนวโน้มในการระดมทุนผ่านตลาดหลักทรัพย์ลดลง ซึ่งทำให้บริษัทหลักทรัพย์ฯ
มีธุรกรรมในการให้บริการการจัดจำหน่ายและรับประกันการจัดจำหน่ายหลักทรัพย์ที่ลดลงเช่นกัน
อย่างไรก็ตามบริษัทหลักทรัพย์ยังต้องตระหนักถึงปัจจัยความเสี่ยงดังกล่าว
และยังคงมีกระบวนการพิจารณาการรับประกันการจัดจำหน่ายหลักทรัพย์ใดๆ
โดยผ่านคณะกรรมการวาณิชธนกิจ ซึ่งยังคงต้องวิเคราะห์ถึงสภาพเศรษฐกิจโดยรวม
สภาวะการลงทุนในตลาดหลักทรัพย์และบรรยากาศในการลงทุนในช่วงนั้นๆ
ประเภทอุตสาหกรรมและการแข่งขัน รวมถึงปัจจัยพื้นฐานของหลักทรัพย์ที่จะระดมทุน
และความเป็นไปได้ในการจำหน่ายหลักทรัพย์ดังกล่าวทั้งจำนวน
รวมทั้งการทดสอบความต้องการของลูกค้าก่อนที่จะนำเสนอต่อคณะกรรมการวาณิชธนกิจเพื่อทำการพิจารณาอนุมัติเข้าร่วมการรับประกันการจัดจำหน่ายหลักทรัพย์แต่ละราย

1.1.6 ความเสี่ยงจากการดำเนินธุรกิจภายใต้กฎเกณฑ์ ระเบียบ ข้อบังคับ และประกาศ
ที่เข้มงวดของหน่วยงานที่กำกับดูแล

เนื่องจากบริษัทย่อยของบริษัท ได้แก่ บริษัทหลักทรัพย์ โกลเบล็ก จำกัด และ บริษัท โกลเบล็ก
แอ็ดไวเซอรี่ จำกัด ซึ่งประกอบธุรกิจหลักทรัพย์และที่ปรึกษาทางการเงิน
อยู่ภายใต้การควบคุมและกำกับของสำนักงานคณะกรรมการกำกับหลักทรัพย์และตลาดหลักทรัพย์
(“สำนักงาน ก.ล.ต.”) และตลาดหลักทรัพย์แห่งประเทศไทย ดังนั้น
บริษัทย่อยจะต้องปฏิบัติตามระเบียบ กฎเกณฑ์ ข้อบังคับ และ ประกาศของหน่วยงานดังกล่าว
ซึ่งอาจทำให้เกิดข้อจำกัดต่อการกำหนดนโยบาย เป้าหมายในการดำเนินธุรกิจ
รวมถึงกลยุทธ์ด้านการแข่งขันของกลุ่มบริษัท และผลการดำเนินงานในอนาคต
ภายใต้ข้อจำกัดของหน่วยงานดังกล่าว
หากบริษัทและบริษัทย่อยมีการปฏิบัติไม่ถูกต้องอาจต้องรับภาระเรื่องค่าปรับ
หรือการลงโทษในลักษณะต่างๆ เช่น การตักเตือน การสั่งพักใบอนุญาต หรือ การยกเลิกใบอนุญาต
เป็นต้น อย่างไรก็ตาม บริษัทมีฝ่ายกำกับและตรวจสอบการปฏิบัติงาน ที่ทำหน้าที่ในการกำกับดูแล
การปฏิบัติงานให้เป็นไปตามกฎระเบียบ และข้อบังคับที่เกี่ยวข้อง
และผู้บริหารของบริษัทให้ความสำคัญแก่การปฏิบัติตามกฎเกณฑ์ของหน่วยงานกำกับดูแลอย่างเคร่งครัด

  1.1.7 ความเสี่ยงจากการขัดข้องของระบบคอมพิวเตอร์

ระบบคอมพิวเตอร์เป็นปัจจัยที่สำคัญในการดำเนินธุรกิจหลักทรัพย์
ซึ่งการขัดข้องหรือความผิดพลาดของระบบคอมพิวเตอร์จะมีผลกระทบโดยตรงกับการดำเนินงานและความน่าเชื่อถือของบริษัท
ปัจจุบันบริษัทหลักทรัพย์ฯ
ได้จัดให้มีเครื่องแม่ข่ายที่มีประสิทธิภาพสูงสำหรับระบบซื้อขายหลักทรัพย์และระบบปฏิบัติการหลักทรัพย์
ซึ่งสามารถรองรับการประมวลผลข้อมูลปริมาณมากๆได้ รวมทั้งจัดให้มีแม่ข่ายสำรองที่สำนักงานใหญ่
ซึ่งได้ทำการตรวจสอบจนมั่นใจว่าสามารถนำมาใช้งานแทนแม่ข่ายหลักได้ในกรณีฉุกเฉิน
บริษัทยังได้จัดให้มีอุปกรณ์ป้องกันความเสียหายในศูนย์คอมพิวเตอร์อย่างเพียงพอ เช่น
เครื่องดับเพลิงอัตโนมัติ เครื่องตรวจจับควันและความร้อน เครื่องควบคุมอุณหภูมิและความชื้น
เครื่องสำรองไฟฟ้า และเครื่องกำเนิดไฟฟ้าสำรอง
ซึ่งอุปกรณ์ดังกล่าวได้มีการตรวจสอบและบำรุงรักษาอย่างสม่ำเสมอ

ปัจจุบันบริษัทและบริษัทย่อยได้จัดให้มีการสำรองข้อมูลที่สำคัญอย่างครบถ้วน
โดยจัดเก็บไว้ที่สาขาปิ่นเกล้าและมีการตรวจสอบความถูกต้องของข้อมูลอยู่เสมอ
นอกจากนี้ยังมีการจัดตั้งศูนย์สำรองระบบคอมพิวเตอร์ (Disaster Recovery Center)
ที่สำนักงานสาขาบางนา ซึ่งทำหน้าที่เป็นศูนย์กลางของระบบการซื้อขายในกรณีฉุกเฉิน
ทั้งนี้ได้ดำเนินการติดตั้ง รวมทั้งทดสอบระบบและอุปกรณ์ต่างๆ
เป็นที่เรียบร้อยครบถ้วนสมบูรณ์ตั้งแต่เดือน พฤศจิกายน 2547 นอกจากนี้
ในกรณีที่ปัญหาเกิดจากระบบของตลาดหลักทรัพย์ฯหรือจากระบบของบริษัทผู้พัฒนาโปรแกรม
ทางฝ่ายสารสนเทศของบริษัทหลักทรัพย์ฯ
จะทำการประสานงานอย่างเร่งด่วนและใกล้ชิดกับบริษัทผู้พัฒนาโปรแกรม และ ตลาดหลักทรัพย์ฯ
เพื่อหารือถึงวิธีการแก้ไข ซึ่งทั้งนี้ต้องเป็นไปตามขั้นตอนที่ตลาดหลักทรัพย์ฯ กำหนด
พร้อมทั้งแจ้งให้ผู้บริหารของบริษัทหลักทรัพย์ฯ ทราบเป็นระยะ

สำหรับปี 2551 บริษัทหลักทรัพย์ฯ ได้จัดให้มีระบบคอมพิวเตอร์เพิ่มขึ้นเพื่อรองรับธุรกิจที่เพิ่มขึ้นดังนี้

1. ระบบซื้อขายสินค้าอนุพันธ์ของบริษัท เซ็ทเทรด ดอด คอม จำกัด
และระบบปฏิบัติการสินค้าอนุพันธ์ของบริษัท ศูนย์รับฝากหลักทรัพย์ (ประเทศไทย) จำกัด
เพื่อรองรับการซื้อขายสัญญาซื้อขายล่วงหน้าหรืออนุพันธ์

ทั้งนี้บริษัท เซ็ทเทรด ดอด คอม จำกัด และบริษัท ศูนย์รับฝากหลักทรัพย์ (ประเทศไทย) จำกัด
เป็นผู้จัดเตรียม เครื่องแม่ข่ายหลัก เครื่องแม่ข่ายสำรอง และ เครื่องแม่ข่ายที่ศูนย์สำรองทั้งหมด
โดยที่บริษัทได้จัดให้มี Network Link อย่างน้อย 2 Links
ทั้งที่สำนักงานใหญ่และทุกสาขาของบริษัทเพื่อรองรับการทำงานให้มีประสิทธิภาพสูงสุด

2. ระบบบริหารกองทุนส่วนบุคคลเพื่อรองรับธุรกรรมการบริหารกองทุนส่วนบุคคล
โดยจัดให้มีเครื่องแม่ข่ายที่มีประสิทธิภาพสูงเพื่อรองรับการทำงานที่สำนักงานใหญ่

3. ระบบซื้อขายหน่วยลงทุนเพื่อรองรับธุรกรรมการเป็นตัวแทนซื้อขายหน่วยลงทุน
โดยจัดให้มีเครื่องแม่ข่ายที่มีประสิทธิภาพสูงเพื่อรองรับการทำงานที่สำนักงานใหญ่

ทั้งนี้ ในปี 2552 บริษัทหลักทรัพย์ฯ
มีแผนดำเนินงานที่จะติดตั้งเครื่องแม่ข่ายสำรองที่สำนักงานใหญ่และเครื่องแม่ข่ายสำรองที่ศูนย์สำรองของระบบบริหารกองทุนส่วนบุคคลและระบบซื้อขายหน่วยลงทุนให้แล้วเสร็จ

อนึ่งตลอดระยะเวลาในปี 2551
บริษัทฯไม่มีปัญหาเกี่ยวกับระบบคอมพิวเตอร์ที่เกิดจากความผิดพลาดของระบบของบริษัทหลักทรัพย์ฯ

1.2 ความเสี่ยงด้านการบริหารการจัดการ

1.2.1 ความเสี่ยงจากการที่ผู้ถือหุ้นรายใหญ่ถือหุ้นเกินกว่าร้อยละ 25

ณ วันที่ 31 ธันวาคม 2551 กลุ่มตระกูลคูหาเปรมกิจถือหุ้นในบริษัท ร้อยละ 36.42
ของจำนวนหุ้นที่จำหน่ายได้แล้วทั้งหมดของบริษัท (ปิดสมุดทะเบียนล่าสุด ณ วันที่ 28 มีนาคม 2551)
หรือคิดเป็นสัดส่วนการถือหุ้นที่มากกว่า 1 ใน 4
มีผลให้ผู้ถือหุ้นกลุ่มดังกล่าวมีสิทธิในการออกเสียงคัดค้านมติที่ประชุมผู้ถือหุ้นในทุกกรณีที่ต้องการเสียงอนุมัติมากกว่า
3 ใน 4 อย่างไรก็ตาม บริษัทมีกรรมการอิสระจำนวน 3 ท่าน จากกรรมการบริษัทจำนวน 6 ท่าน
คิดเป็นร้อยละ 50 ทำหน้าที่ควบคุมดูแลตรวจสอบ
รวมทั้งให้คำแนะนำในการดำเนินงานของบริษัทให้มีความโปร่งใสและถูกต้อง